Predkladacia správa

Materiál sa predkladá na rokovanie vlády SR v zmysle plnenia úlohy B.1 uznesenia vlády SR č. 770 zo dňa 5. októbra 2005.	
Spoločnosť Continental Automotive Systems Slovakia s.r.o. Zvolen požiadala dňa 4. apríla 2005 MH SR, v zmysle zákona č. 231/1999 Z.z. o štátnej pomoci v znení neskorších predpisov, Usmernenia Európskej komisie o národnej regionálnej pomoci č. 98 C 74/06 z 10. marca 1998 a zákona č. 565/2001 Z.z. o investičných stimuloch v znení neskorších predpisov o štátnu pomoc vo forme štátnej pomoci na rozvoj regiónov (v celkovej výške 1.071,5 mil. Sk) a štátnej pomoci pre vzdelávanie zamestnancov (v celkovej výške 21 mil. Sk), a to v nasledujúcej štruktúre :
-	nenávratný peňažný grant vo výške kúpnej ceny pozemkov (cca 30,9 mil. Sk) a nákladov na hrubé terénne úpravy a prípravu pozemkov pre stavebné práce (cca 35 mil. Sk)
-	predaj pozemkov v celkovej výmere cca 118.284 m2 za kúpnu cenu 261,- Sk/m2  a to na rozdiel medzi trhovou hodnotou pozemkov a kúpnou cenou vo výške cca 70,6 mil. Sk
-	príspevok na novovytvorené pracovné miesta v celkovej výške 53 mil. Sk
-	daňová úľava v celkovej výške maximálne 882 mil. Sk
-	príspevok na vzdelávanie zamestnancov v celkovej výške 21 mil. Sk.
Continental Automotive Systems Slovakia s.r.o. je slovenská spoločnosť založená nemeckou  spoločnosťou CONTINENTAL AG a patriaca do jej divízie Continental Automotive Systems (CAS). CAS je tvorená dvoma významnými prevádzkami – Continental Temic špecializujúcou sa na elektroniku a Continental Teves – jedným z vedúcich svetových výrobcov elektronických a hydraulických brzdových, stabilizačných a podvozkových riadiacich systémov, elektro-pneumatických pružiacich systémov a snímačov. Spoločnosť Continental Automotive Systems Slovakia s.r.o. vznikla dňa 5.1.2005.
Žiadateľ CONTINENTAL AG plánuje postaviť nový závod vo Zvolene, v ktorom budú umiestnené montážne linky, jednotlivé stroje a doplňujúce prevádzky pre technológiu finálnej výroby a opracovania brzdových komponentov Foundation pre všetky typy motorových vozidiel. Plánovaná hodnota investície je približne 2.285,9 mil. Sk a plánuje priamo vytvoriť počas 5 rokov 510 pracovných miest. Žiadateľ odhaduje, že na každé priamo vytvorené pracovné miesto bude pripadať od 0,5 do 1 nepriamych pracovných miest.
Po vzájomných rokovaniach o možnostiach poskytnutia štátnej pomoci dospeli zmluvné strany (MH SR a CAS Slovakia s.r.o.) dňa 12.1.2006 k dohode v otázke znenia Investičnej zmluvy a výške poskytnutia štátnej pomoci. Spoločnosti CAS Slovakia s.r.o. ako dcérskej spoločnosti investora, ktorá je žiadateľom a príjemcom štátnej pomoci má byť za predpokladu dodržania podmienok stanovených v Investičnej zmluve poskytnutá štátna pomoc v nasledovnom rozsahu :
1. Regionálna pomoc
v celkovej sume nepresahujúcej 392.500.548,- Sk, ktorá zodpovedá 17,17 % plánovanej projektovej investície v súvislosti s projektom v lokalite, ktorá je vo výške 2.285.900.000,-  Sk. Táto suma by mala byť poskytnutá v nasledovných formách :
a)	grant na mzdové náklady vo výške 17,17 % vynaložených mzdových nákladov, ktoré vzniknú spoločnosti CAS Slovakia s.r.o. počas obdobia 2 rokov vo vzťahu ku každému novovytvorenému pracovnému miestu vytvoreného počas obdobia 5 rokov, ktorý nepresiahne 150.000,- Sk na jedno pracovné miesto a zároveň celkovo neprekročí sumu 53.000.000,- Sk
b)	grant na investičné náklady bez akýchkoľvek odpočtov a/alebo zrážok akejkoľvek dane v celkovej sume nepresahujúcej 43.372.124,- Sk pozostávajúcej z :
- 30.872.124,- Sk ako kúpnej ceny za pozemkové parcely tvoriace Oblasť l (celková     
   výmera 118.284 m2) pri kúpnej cene 261,-/m2
    - 12.500.000,- Sk na úpravu pozemkov. Celkové náklady na úpravu pozemkov 
             budú predstavovať sumu 35.000.000,- Sk a rozdiel v nákladoch na úpravu             pozemkov vo výške 22.500.000,- Sk uhradí výlučne CAS SLOVENSKO
c)	predaj pozemkov v Oblasti 1 za kúpnu cenu nižšiu ako je ich trhová hodnota čo predstavuje regionálnu pomoc vo výške 70.615.548,- Sk (predmetná suma zodpovedá rozdielu medzi trhovou hodnotou pozemkov v Oblasti 1 vo výške 858,- Sk/m2 a kúpnou cenou pozemkov vo výške 261,- Sk/m2
d)	daňová úľava, týkajúca sa dane z príjmov právnických osôb zodpovedajúca 17,17 % vynaložených investičných nákladov, ktorá v celkovej sume neprekročí čiastku 392.500.548,- Sk
- mínus skutočne vyplatená suma grantu na mzdové náklady podľa bodu a),
    - mínus skutočne vyplatená suma grantu na investičné náklady podľa bodu b),
          - mínus suma 70.615.548,- Sk podľa bodu c).

2. Príspevok na vzdelávanie
Príspevok na vzdelávanie zamestnancov spoločnosti CAS SLOVENSKO by mal byť poskytnutý v celkovej výške nepresahujúcej 21.000.000,- Sk, ktorý však v priemere nesmie prekročiť čiastku 137.255,- Sk na jedného zamestnanca.

V rámci medzirezortného pripomienkového konania Ministerstvo financií SR uplatnilo listom č. MF/008915/2006-411 zo dňa 19. januára 2006 zásadné pripomienky. Z uvedeného dôvodu sa dňa 27. januára 2006 konalo rozporové konanie, na ktorom boli rozpory odstránené a pripomienky MF SR boli zapracované do častí materiálu: Návrh uznesenia vlády SR, Návrh investičnej zmluvy a Doložka vplyvov ... . Záznam z rozporového konania tvorí prílohu predkladacej správy.

Na základe uvedeného možno konštatovať, že materiál MH SR po odstránení pripomienok   na rokovanie vlády SR predkladá bez rozporov.
 
Uvedený návrh Investičnej zmluvy sa v zmysle uznesenia vlády č. č. 770 zo dňa 5. októbra 2005 (celkovo desať žiadateľov) posudzoval podľa starých pravidiel.

Príspevok na vzdelávanie v celkovej výške 21 000 000,- Sk bude uhradený z rozpočtovej kapitoly MH SR a nebude zakladať povinnosť ich úhrady z rozpočtovej kapitoly MPSVR SR.

V súlade so zákonom č. 211/2000 Z.z. o slobode informácií a o zmene a doplnení niektorých zákonov Investičná zmluva neobsahuje informácie, ktoré sú predmetom obchodného tajomstva v zmysle platnej legislatívy. Preto sa zmluvné strany dohodli, že zverejnia úplné znenie Investičnej zmluvy.	

Predkladaný materiál má priamy a nepriamy dopad na štátny rozpočet, ktorý je vyčíslený v doložke vplyvov a taktiež pozitívny dopad na zamestnanosť a podnikateľské prostredie.